KLASA: 034-05/24-01/76

URBROJ:711-02-01/04-2024-2

Zagreb, 29. svibnja 2024.

**DRAGUTIN GUZALIĆ**

**ravnatelj Županijske uprave za upravljanje županijskim**

**i lokalnim cestama Koprivničko-križevačke županije**

**Predmet: mišljenje na zahtjev obveznika Dragutina Guzalića,**

- daje se

Povjerenstvo za odlučivanje o sukobu interesa (dalje: Povjerenstvo) dana 29. svibnja 2024. zaprimilo je zahtjev za davanjem mišljenja koji je podnio obveznik Dragutin Guzalić, ravnatelj Županijske uprave za upravljanje županijskim i lokalnim cestama Koprivničko-križevačke županije.

U podnesenom zahtjevu obveznik postavlja upit može li na teret Županijske uprave za ceste obaviti sistematski pregled kao i ostali zaposlenici u županijskoj upravi, odnosno kao obveznik Zakona o sprječavanju sukoba interesa interesa („Narodne novine“, broj 143/21. i 36/24., dalje: ZSSI), a ako je odgovor niječan postavlja upit zašto to nije moguće.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 52. sjednici održanoj 29. svibnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 62. propisano je da su ravnatelji županijskih uprava za ceste obveznici ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a . Dana 12. travnja 2022.g. Povjerenstvo je donijelo Dopunu Smjernice broj 711 -I-518-R-34/22-02-17 u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Slijedom navedenog Smjernica Povjerenstva broj: 711-I-134-R-34/22-01-17 od dana 31. siječnja 2022. i Dopuna Smjernice Povjerenstva broj : 711 -I-518-R-34/22-02-17 od dana 12. travnja 2022. odnosi se na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko i dodatno zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Isto tako, obveznici iz članka 3. stavka 1. i 2. ZSSI-a, mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao, troškove službenog mobitela i računala kao i dnevnice za službeno putovanje jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Uvidom u dostavljeno mišljenje Ministarstva pravosuđa i uprave KLASA:024-02/22-01/61, URBROJ: 514-07-02/01-23-02 od 19. siječnja 2023. godine, utvrđeno je kako je u istom navedeno, a u odnosu prava na sistematski zdravstveni pregled, da zakonski propisi iz djelokruga Ministarstva pravosuđa i uprave ne sadrže odredbe o navedenom, no da je polazeći od odredbe članka 90.a Zakona o lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.), nesporno da dužnosnici koji dužnost obavljaju profesionalno, ostvaruju prava iz mirovinskog i zdravstvenog osiguranja te da je isto tako nesporno da sistematski liječnički pregled spada u sferu zaštite zdravlja osiguranika zdravstvenog osiguranja. Zaključno je navedeno da nema zapreke da sistematski liječnički pregled ne bude plaćen i lokalnim dužnosnicima.

Člankom 2. Zakona o dobrovoljnom zdravstvenom osiguranju („Narodne novine“, broj 85/06., 150/08., 71/10., 53/20., 120/21. i 23/23.) propisano je da je dobrovoljno zdravstveno osiguranje dopunsko zdravstveno osiguranje, dodatno i privatno zdravstveno osiguranje.

Slijedom navedenog, Povjerenstvo prvenstveno ukazuje obvezniku na Smjernicu Povjerenstva, broj 711-I-518-R-34/22-02-17 od 12. travnja 2022. godine, kojom je propisano da obveznici nemaju pravo na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti.

Sukladno citiranom mišljenju Ministarstva pravosuđa i uprave, isto se odnosi samo na lokalne dužnosnike, u koji krug obveznik kao ravnatelj županijske lučke uprave ne spada. Stoga obveznik nema pravo na plaćene troškove sistematskog zdravstvenog pregleda na teret tijela u kojem obnaša dužnost. s

Povjerenstvo također upućuje obveznika da se s navedenim upitom može obratiti i nadležnom Ministarstvu.

Slijedom navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Dragutin Guzalić, elektroničkom dostavom
2. Objava na internetskoj stranici Povjerenstva
3. Pismohrana